Egpaar vas oor vrou se ontbinde liggaam in Bloem-gastehuisArgieffoto: SAPD/Facebook Sers. Mmako Mophiring, woordvoerder van die polisie, het gesê die polisiebeampte het in die strate van Harrismith rondgery toe hy ŉ verdagte egpaar met ŉ baba in McKechniestraat opgemerk het. Volgens Mophiring het die man vir die polisiebeampte bekend gelyk maar was hy nie seker hoekom nie. Die polisiebeampte, ao. JH Beyers, het vinnig ŉ internetsoektog op sy foon gedoen. “Ek het die man van êrens af herken en kon onthou dat ek sy foto in die koerant gesien het. Ek het die man genader en myself aan hom voorgestel. Hy het sy identiteitsdokument aan my gegee en ek het besef dit is dieselfde man wie se foto in die koerant verskyn het.” Beyers het sy kollegas ontbied en die egpaar is in hegtenis geneem. Van Zyl se erg ontbinde liggaam is omstreeks 18:00 op 11 Maart in ŉ gastehuis in McHardystraat in die woonbuurt Brandwag deur ŉ skoonmaker aangetref nadat sy ŉ onaangename reuk in die kamer geruik het. Haar naakte liggaam is tussen die basis van die bed en die matras versteek. Sy is glo verwurg en die vermoede bestaan dat sy ook verkrag is. Daar is vasgestel dat sy Saterdag 7 Maart omstreeks 20:00 saam met ŉ onbekende man en vrou by die gastehuis ingeboek het.